

**Opetus- ja kulttuuriministeriölle**

**viite:** Lausuntopyyntö OKM/77/040/2011

**asia:** Koulutuksen arviointineuvoston lausunto Toiminnallista ruotsia – lähtökohtia

ruotsin opetuksen kehittämiseksi toisena kotimaisena kielenä **–** työryhmän muistiosta

Ruotsin kielen opetusjärjestelyjen tason lasku uhkaa Suomen pitkäaikaista mainetta toimivana kaksikielisenä maana. Nykyisen kehitystrendin muuttaminen edellyttää määrätietoista ja monella tasolla tapahtuvaa puuttumista asioiden kulkuun. Erityisesti seuraavat työryhmän ehdotukset saavat tukea Koulutuksen arviointineuvoston suorittamien arviointien tuloksista:

[*Esi- ja perusopetuksen opetussuunnitelmajärjestelmän toimivuus*](http://www.edev.fi/img/portal/19/Julkaisu_nro_52.pdf?cs=1298445675) – arvionnissa (julkaisu 52/2011) todettiin perusopetuksen osalta, että monella paikkakunnalla oppilailla ei ole käytännössä mahdollisuuksia valita ruotsia ykköskieleksi. Koulutuksen arviointineuvosto näkee, että yhdenvertainen oppiminen tulisi taata työryhmän ehdotuksen mukaan turvaamalla varhaiset ruotsin kielen valintamahdollisuudet esimerkiksi suuntaamalla vapaaehtoisen A2-ruotsin opetukseen. Myös työryhmän ehdotus siitä, että kielikoulutuksen jatkumoa painotetaan paikallisen tason kieliohjelmassa ja mahdollistetaan B1-ruotsin oppimäärää laajemmat opinnot perusopetuksen aikana, on linjassa koulutuksen arviointineuvoston arviointitulosten kanssa.

[*Lukion tuottamat jatkokoulutusvalmiudet korkeakoulutuksen näkökulmasta*](http://www.edev.fi/portal/julkaisu/julkaisu_59) arviointi (julkaisu 59/2012) paljasti, että monilla opiskelijoilla ei ollut tietoa siitä, että virkamiesruotsin hallitseminen on yhtenä korkea­koulututkinnon suorittamisen edellytyksistä. Tästä syystä työryhmän ehdotus opinto-ohjauksen kehittämisestä siten, että jatko-opintoja suunnittelevat oikean kuvan ruotsin kielen osaamisvaatimuksista seuraavilla koulutustasoilla ja eri ammateissa, on arviointitulosten valossa perusteltua.

Koulutuksen arviointineuvoston puolesta

22.8.2012

Hannele Niemi Pasi Reinikainen Puheenjohtaja Pääsihteeri